
Mikrokontrolleres fűtés szabályzó

Manapság szemmel láthatóan terjed a környezettudatosság, az emberek számára fontossá vált a természet, illetve annak megóvása. A falak és nyílászárók hőszigetelésén túl egyre többen döntenek megújuló energiák hasznosítása mellett. Megjelentek a tetőre szerelt napkollektorok, a hőszivattyúk, illetve az ezekből felépülő összetett fűtésrendszerek.
Kutatásomat egy személyes tapasztalat indította el. Nagybátyám házának fűtésrendszerét, a napjainkban legelterjedtebb, ám idejétmúltnak mondható hagyományos relés vezérlés irányítja. A tél beköszöntével kiderült, hogy egy rossz beállítás kapcsán a melegvizet a hideg kandallóba keringette a rendszer, ahol a kéményen keresztül jelentős hőmennyiség távozott. Mivel a rokonom nem szakmabeli, kénytelen volt fűtésszerelőre várni, ami tovább növelte a veszteségeket.

Ez adta projektem célját, hogy leváltsam a relés szabályzást egy mikrokontrollerrel, ami megbízható, könnyen használható, környezetbarát és olcsó alternatívát nyújt. Körülbelül 2000Ft-ba kerül, de elég okos, hogy irányítsa egy ház fűtését. A hőmérséklet adatokat platina alapú PT500-asok szolgáltatják egy feszültségosztó-shielden keresztül, és a teljes elektronikát IP55-ös dobozolás védi.

Vajon képes lehet-e leváltani az elavult reléket?
Szerintem igen: a mikrokontroller fogyasztása minimális, mérete kicsi, digitális, tehát megbízható, működése személyre szabható, míg ára tizede a hagyományos vezérlésnek.

A beágyazott szoftvert egy C++ alapú nyelven írtam, és a legfontosabb feladata, hogy a legkevésbé szennyező energiaforrást válassza. A szabályzó teszt üzemmódban képes feltérképezni a ház paramétereit, hogy elkerülje a felesleges kilengéseket, például a túlfűtést.

USB-n keresztül képes egy PC programmal kommunikálni, ami lehetővé teszi a felhasználónak, hogy beállítsa a megfelelő célértékeket egy könnyen kezelhető grafikus felületen keresztül. A tájékozódást piktogramom segítik, míg a különböző hőmérsékleteket színátmenetek érzékeltetik. Jelenleg tervezés fázisában áll egy okostelefon applikáció, aminek segítségével a felhasználó bármikor, bárhonnan elérheti fűtését.

Mivel egy ilyen eszköz körülbelül huszad annyiba kerül, mint egy relés szabályzás, az új technikára való áttéréssel a felhasználó pénzt és energiát spórolhatna.



